# ETNISK KONSULENTTEAMS STATISTIK 2022

Etnisk konsulentteam er forankret i Den Sociale Døgnvagt, Center for Brobyggende, Rådgivende og Fleksible Indsatser i Socialforvaltningen og er sat i verden for at være Københavns Kommunes ekspert og akutberedskab, som kan hjælpe fagpersoner, der møder æresrelaterede konflikter i deres arbejde. Da Etnisk Konsulentteam er VISO-leverandør, bruges teamet også af kommuner rundt om i landet. Fagfolk kan henvende sig til Etnisk Konsulentteam, hvis de har brug for sparring, rådgivning, undervisning og konfliktmægling i sager om æresrelaterede konflikter. Siden 2018 har også Sikkerhedskonsulenterne, der dækker Region Hovedstaden, været en del af teamet og i takt med at ordningen, som er en national ordning under Styrelsen for International Rekruttering og Integration (SIRI) er blevet udvidet, er teamet også blevet større. Siden 2022 har teamet bestået af to Etniske konsulenter og tre Sikkerhedskonsulenter. Sikkerhedskonsulenterne er også en del af det nationale koordinerende arbejde for at afhjælpe ufrivillige udlandsophold og genopdragelsesrejser, som er en problematik, der fylder meget i teamets arbejde. Du kan læse mere om Etnisk Konsulentteam på [Etniskkonsulentteam.kk.dk](http://www.etniskkonsulentteam.kk.dk/) og Sikkerhedskonsulenterne på [Sikkerhedskonsulenterne (siri.dk)](https://www.siri.dk/integration/aere/sikkerhedskonsulenterne/).

Denne rapport er en opsamling på vores statistik fra 2022. Statikken afspejler, hvad henvendelsen drejer sig om, hvem der henvender sig, hvordan de henvender sig, hvem henvendelsen omhandler, og hvad teamet bliver bedt om at gøre. Den viser dermed intet om, hvorvidt den unge f.eks. tidligere har været tvangsgift eller udsat for andre former for overgreb, da statistikken kun afspejler den aktuelle henvendelsesårsag.

Det er ligeledes vigtigt at være opmærksom på, at statistikken kun afspejler antallet af henvendelser, Etnisk Konsulentteam har haft, og den kan derfor ikke opfattes som repræsentativ for, hvor mange æresrelaterede sager kommunen reelt er involveret i, eller hvor mange unge, der lever med æresrelaterede konflikter.

Indhold

[**PERSONSAGER** 1](#_Toc149210337)

[YDELSESTYPE 1](#_Toc149210338)

[HENVENDELSESÅRSAG 2](#_Toc149210339)

[FORDELING PÅ KØN OG ALDER 5](#_Toc149210340)

[OPRINDELSESOMRÅDE 6](#_Toc149210341)

[REKVIRENTER - Personsager 6](#_Toc149210342)

[**GENERELLE HENVENDELSER** 8](#_Toc149210343)

[REKVIRENTER – Generelle Henvendelser 8](#_Toc149210344)

[INFORMATIONENS ART 9](#_Toc149210345)

​ 

## PERSONSAGER

Der er igen i år sket en markant stigning i både antallet af henvendelser og personsager. Etnisk Konsulentteam blev i 2022 kontaktet 5302 gange i personsager. Disse henvendelser fordelte sig på 298 sager omhandlende i alt 485 personer. Af dem var 307 borgere i Københavns kommune, 170 kom fra andre kommuner. I de resterende sager foreligger der ikke oplysninger om, hvilken kommune, borgeren hørte til. Den/de person(er), der er registreret i sagerne, er dem, som bekymringen drejer sig om. I flere af sagerne er der således registreret flere søskende, mor og børn i samme sag. Tallene dækker over sager i Københavns Kommune, Region Hovedstaden, samt de VISO-sager, teamet har være inde over.

I Etnisk Konsulentteam kan inddragelse i en personsag bestå af en 20 minutters telefonsamtale, men det kan også dreje sig om forskellige former for konsulentbistand. Der er således sager, der rummer adskillige telefonrådgivninger af professionelle omkring den unge, konsulentbesøg, netværksmøder og konfliktmæglingsmøder. I 2022 har Etnisk Konsulentteam været på 323 konsulentbesøg. På disse besøg forsøger teamet at hjælpe den fagperson, der har efterspurgt hjælp, og ofte også borgeren, til at få overblik over situationen og de løsningsmuligheder, der kan være.

I teamets arbejdet dækker en sag over en situation, teamet har været involveret i på den ene eller den anden måde. En sag kan derfor dække over flere personer, f.eks. en familie, og over flere henvendelser fra forskellige parter. Èn henvendelse kan dreje sig om flere forskellige problematikker på samme tid. Alle henvendelser registreres i teamets henvendelsesark sammen med information om, hvem henvendelsen kommer fra, hvad årsagen/årsagerne til henvendelsen er, og hvem henvendelsen drejer sig om. Informationerne i henvendelsesarket danner grundlag for denne rapport.

### YDELSESTYPE

I 2022 har teamet ydet sparring eller rådgivning på mail eller telefon 4898 gange. Dette fortsætter tendensen fra 2021, hvor der ligeledes var en stor stigning i det samme tal. Derudover har teamet været på 323 konsulentbesøg – et tal, der er faldet lidt siden 2021. Disse ydelser dækker typisk over en fagperson, der har behov for hjælp til at tale en sag igennem og finde ud af, hvad der er vigtigt at spørge ind til, inden en afgørelse træffes, til at vende en problemstilling, til at lave en risikovurdering, eller til at se løsningsmuligheder i en konkret sag. Da det del af Sikkerhedskonsulenters rolle at koordinere i den type sager, fylder skriftlig koordinering og sparring meget, og dette er en del af forklaringen på den store stigning.

Etnisk Konsulentteam bliver også brugt til udarbejdelse af skriftlige risikovurderinger. Dette foregår oftest i sager, der skal afgøres i Børne-Ungeudvalget. 57 gange i det forløbne år har teamet således afsluttet en sag med en skriftlig vurdering.

**Figur 1. Ydelsestype på alle henvendelser**

### HENVENDELSESÅRSAG

Dette afsnit præsenterer et overblik over de forskellige årsager, der kan være for at henvende sig til teamet. Disse henvendelsesårsager er illustreret i figur 2 nedenfor. For henvendelsesårsagerne vold, ufrivilligt udlandsophold, tvangsægteskab og æresdrab registrerer teamet, udover det samlede antal af henvendelser, også på, om der er tale om angst for at blive udsat for handlingen, om der forekommer trusler om handlingen, og om handlingen reelt finder sted. Der forekommer ofte overlap mellem disse tre underkategorier. F.eks. kan en person, der er udsat for trusler om vold også udtrykke angst for at blive udsat for vold.

Figur 2 herunder giver et samlet overblik over antallet af personer, hvor der forelægger en henvendelse med begrundelse i en af de 14 henvendelsesårsager. Når der er tale om en af de fire ovennævnte årsager, indgår en person i figur 2 uanset om der er tale om angst, trusler eller reelle handlinger i en af de fire. Som supplement er der i figur 3 opstillet et mere detaljeret overblik over de fire førnævnte kategorier. Her er fokus ikke på antallet af personer, men på antallet af gange, de tre underkategorier i hver henvendelsesårsag optræder i arket. Her vil en person, der både oplever trusler om vold og angst for vold altså indgå to gange, og derfor vil summen af de tre underkategorier ikke stemme overens med det antal personer, der er registreret i figur 2. Denne form adskiller sig fra, hvordan tallene for de fire kategorier blev opgjort i årsrapporten for 2021, og derfor kan der ikke drages direkte sammenligninger mellem figur 2 i denne rapport og den tilsvarende figur for 2021.

Social kontrol optræder i næsten alle sager men er kun registreret i statistikken, hvis det decideret har været en henvendelsesårsag (274 gange). Teamet definerer social kontrol således: *Når børn, unge og voksne bliver udsat for kontrol og sanktioner, i forsøget på at få dem til at opføre sig på en bestemt måde, som familien har udstukket, og dette overskrider dansk lovgivning og FN’s konventioner*. Teamet ser social kontrol komme til udtryk i form af begrænsninger, restriktioner og overvågning - ofte i form af fysisk eller psykisk vold. Siden sidste rapport er der yderligere blevet tilføjet to nye kategorier til listen: LGBT+ og flugt fra familien. Begge har i varierende grad optrådt som temaer i flere af teamets henvendelser, og derfor fandt teamet det relevant at rapportere på dem som separate kategorier.

**Figur 2. Henvendelsesårsag på alle 485 personer i 298 sager**

**Figur 3: Fordeling mellem angst, trusler og reelle handlinger**

Etnisk Konsulentteam har i 2022 haft henvendelser omhandlende tvangsægteskab fra 39 personer. I 10 tilfælde var det en frygt, personen havde, uden at der nødvendigvis var nogen udtalt trussel. For 22 personer var der tale om trusler om tvangsægteskab, og i 8 tilfælde var borgeren reelt blevet tvangsgift. I disse tilfælde var der tale om 7 kvinder og 1 mand, alle over 18 år. Af de personer, der frygtede eller blev truet med tvangsægteskab, var der 20 kvinder og 5 mænd, og 11 af disse personer var under 18 år. 2 havde baggrund i Østafrika, 7 i Sydasien, 15 i Mellemøsten, 2 i Sydvestasien og 2 i Balkan, 1 i Danmark, og 3 fra andre eller ukendte områder.

50 personer henvendte sig med æresdrab som årsag. I 20 tilfælde var der tale om frygt for æresdrab, og i 42 tilfælde var der tale om trusler. Der er her tale om en markant stigning fra de forrige år, hvor tallet også steg.

At Etnisk Konsulentteam får flere og flere sager om ufrivillige udlandsophold, er en tendens, der fortsætter i 2022 (se figur 4). Ufrivilligt udlandsophold var en henvendelsesårsag for 145 personer. 87 af sagerne omhandlede borgere fra Københavns kommune. 42 personer frygtede et ufrivilligt udlandsophold, 33 har modtaget trusler om ufrivilligt udlandsophold, og 75 er reelt blevet sendt på ufrivilligt udlandsophold. Det dækker både personer, der har været ude af landet i flere år og stadig er det, personer sendt afsted i 2022 og personer, der har været afsted i 2022 og er kommet hjem.

**Figur 4. Udviklingen i antal sager om ufrivillige udlandsophold de seneste fem år**

I 2021 blev der registreret særskilt på henholdsvis æresrelateret vold og fysisk vold. De to kategorier er slået sammen i dette års rapport under den samlede betegnelse ’vold’. 207 personer har henvendt sig med vold som årsag. 168 gange var reel vold henvendelsesårsag, 44 gange var der trusler om vold involveret, og 57 gange var henvendelsens kerneperson angst for at blive udsat for vold. Man skal her huske, at de fleste børn og unge godt ved, at fysisk vold er noget, som kommunen skal tage meget alvorligt, og at forældrene kan blive dømt for det. Dertil kommer, at mange er vokset op i familier, hvor lussinger og slag er en del af hverdagen, og at de derfor ikke anser det som vold, når de bliver spurgt. Man må derfor nok antage, at der er en vis underrapportering her.    
Også psykisk vold fylder mere end tidligere – i 199 tilfælde var det den direkte henvendelsesårsag. Teamet vil dog mene, at alle de sager, teamet har været inde over, har indeholdt fysisk eller psykisk vold. Angst for eller trusler om tvangsægteskab, indespærring, at blive sendt til udlandet – eller det at se søskende eller sin mor blive slået – er stærkt psykisk belastende. Det samme er manglende anerkendelse, opmærksomhed og indflydelse på eget liv. Passiv fysisk vold fylder også i mange sager i form af børn, der ikke får basale behov opfyldt som nok mad og tøj, omsorg og føler sig uelskede og uønskede. I 2021, i kølvandet på udvidelsen af sikkerhedskonsulentordningen, begyndte teamet for første gang at registrere særskilt på problematikker omhandlende skilsmisser. Der er sket en markant stigning i antallet af den type sager siden 2021. Det er ofte sager, hvor kvinder har svært ved at blive islamisk skilt, fordi manden eller familien nægter dem dette, eller hvor manden forsøger at få retten over børnene og hjemmet, fordi han føler sin ære krænket, ved at hans kone søger skilsmisse.

### FORDELING PÅ KØN OG ALDER

I 2022 omhandlede 74 % af sagerne piger eller kvinder og 26 % drenge eller mænd (se figur 5), hvilket er stort set den samme fordeling som de foregående år. 

**Figur 5. Fordeling på køn i procent**

Spredningen mellem aldersgrupperne er igen i 2022 ændret, så fordelingen er mere udjævnet mellem grupperne end sidste år. Dette ser ud til at være et resultat af sikkerhedskonsulentordningens udvidelse, da ordningens målgruppe er en lidt anden end Etnisk Konsulentteams. Generelt gennem årene har gruppen af 12-17-årige udgjort den største del af den samlede gruppe, og dette gør sig også gældende i år. Gruppen af voksne over 26 er vokset markant, og tilsvarende er både gruppen af 18-25-årige og 0-11-årige faldet siden 2021.

(se figur 6).

**Figur 6. Fordeling på alder i procent**

### OPRINDELSESOMRÅDE

Den største andel af sagerne i 2022 omhandlede personer med oprindelse i Mellemøsten, efterfulgt af personer fra Sydasien. Fordelingen mellem oprindelsesområderne er stort set magen til den for 2021, bortset fra at kategorien ’øvrige’ er vokset en del.

**Figur 7. Fordeling på personers oprindelsesområde**

### REKVIRENTER - personsager

Den generelle stigning i henvendelser gør sig gældende på tværs af de fleste typer rekvirenter, men især på voksenområdet er stigningen tydelig, da antallet af borgerhenvendelser er steget dramatisk siden 2021. Det samme var tilfældet fra 2020-2021. Rekvirenter af Etnisk Konsulentteams arbejde er parter, som teamet er i kontakt med, i forbindelse med deres sager. De kan både være parter, der henvender sig for støtte eller sparring, men det kan også være instanser, som teamet opsøger for at indsamle viden om forskellige sager.

**Figur 8. Henvendelser fordelt på rekvirenter i personsager.**

Sagerne fordelt på socialcentre i 2022 ser således ud:

**Figur 9. Henvendelser fordelt på socialcentre**

GENERELLE HENVENDELSER

Etnisk Konsulentteam får en del henvendelser, der ikke omhandler konkrete personsager, men er af en mere generel karakter. I 2022 fik teamet 529 af den slags henvendelser. Her er der dog en stor forskel i arbejdet som Etnisk Konsulent og som Sikkerhedskonsulent. Hvor de Etniske konsulenter fik 486 henvendelser, der ikke drejede sig om konkrete personsager, fik Sikkerhedskonsulenterne kun 43. Sikkerhedskonsulenterne deltog således i 2 interviews og var ude at undervise 18 gange. De Etniske konsulenter havde en del mere undervisning, mange samarbejdsmøder og fik forskellige forespørgsler af mere generel karakter.

### REKVIRENTER – Generelle Henvendelser

Ligesom de foregående år, er det især henvendelser fra ministerier og styrelser, fra Beskæftigelses- og Integrationsforvaltningen og fra private institutioner og organisationer, der fylder mest. Dette hænger naturligvis sammen med det tætte samarbejde, Etnisk Konsulentteam har med disse parter. Teamet fortsatte i 2022 arbejdet med at udarbejde handleplaner og handleguide for alle de medarbejdere, der møder de borgere, der kan være udsat i æresrelaterede konflikter. Det gælder medarbejdere på både voksen- og børneområdet i Socialforvaltningen, jobcentrene og i skolerne. Teamet har afholdt en del kurser for Styrelsen for International Rekruttering og Integration i risikovurderingsværktøjet PARTRIARK for fagfolk i hele landet, og Etnisk Konsulentteam har i det hele taget et tæt samarbejde med SIRI. Derudover forekommer der en del henvendelser fra krisecentre, anbringelsessteder, organisationer og forskellige dele af kommunen, der ofte omhandler lovgivning og spørgsmål til, hvem man kan få hjælp af. Kategorien ’andre’ er vokset markant siden 2021, og denne stigning skyldes blandt andet en øget interesse for teamets arbejde i andre nordiske lande.

**Figur 10: Fordeling på rekvirenter i generelle henvendelser**

### INFORMATIONENS ART

Fordelingen af henvendelser ligner meget godt de foregående år. Langt de fleste af de generelle henvendelser bliver klaret over telefon eller mail. Teamet har dog også været til 35 samarbejdsmøder, givet 5 interviews og undervist 57 gange (se figur 11).  Antallet af personer, der har deltaget i undervisning, er ligesom sidste år steget, og i 2022 har deltog 730 socialrådgivere, pædagoger, lærere og politifolk både i Københavns kommune og på bl.a. SIRIs kurser i PATRIARK. Sikkerhedskonsulenterne har ligeledes haft ca. 279 deltagere ved deres undervisning.

**Figur 11: Henvendelser fordelt på informationens art**